text: Vejhuller lappet med app-succes i Vejle
  08 oktober 2015 kl. 17.26
  Borgerne i Vejle bruger appen ”Giv et praj” i stor stil, og derfor bliver der lappet mange huller i vejene. 
  Giv et praj om huller i vejene, nedfaldne grene eller skilte, der står skævt. Det er beskeden, som borgerne i en række sydjyske kommuner har fået. I sidste uge blev Horsens Kommune så tilføjet til listen over kommuner, der bruger Giv et praj-appen, som allerede går sin sejrsgang i flere andre kommuner – blandt andet i Vejle.
  - Succesen med appen er, at vi har fået den ud til alle vores borgere. Man får en hurtig direkte service ind til sagsbehandleren eller teknikkerne som udbedrer efterfølgende. Det vil sige, at det sparer os for nogle ting, siger Ole Kruse, der er teamkoordinator i teknik og miljø ved Vejle Kommune, og fortsætter:
  - Vi sparer ved, at man normalt skulle have ringet ind, og så skulle vi have et tilsyn derud og kigge på problemet og tilbage igen. Med appen vurderer vi det med det samme, så det er sådan en sagsgang, vi sparer, siger han.
  Vejle Kommune har allerede fået 3500 henvendelser fra borgerne i Vejle Kommune igennem Giv et praj-systemet.
  